

**LIETUVOS RESPUBLIKOS SEIMO**

**PETICIJŲ KOMISIJA**

**IŠVADA**

**DĖL JAROSLAVO JURGO PETICIJOS**

2021 m. gegužės 12 d.

Vilnius

Lietuvos Respublikos Seimo Peticijų komisija 2021 m. gegužės 12 d. posėdyje iš esmės išnagrinėjo Jaroslavo Jurgo peticijoje pateiktą pasiūlymą pakeisti Lietuvos Respublikos bausmių vykdymo kodekse (toliau – BVK) nustatytą daiktų, kuriuos leidžiama įsigyti ir turėti nuteistiesiems, sąrašą ir priėmė sprendimą šį pasiūlymą atmesti.

Seimo Peticijų komisija šį sprendimą priėmė atsižvelgusi į Lietuvos Respublikos teisingumo ministerijos pateiktą nuomonę ir dėl toliau nurodytų priežasčių.

Pažymėtina, kad šiuo metu galiojantis teisinis reguliavimas, nustatantis skirtingą nuteistiesiems suteikiamų teisių ir pareigų apimtį ir bausmės atlikimo tvarką, paremtas BVK 9 straipsnyje įtvirtintu teisingo ir progresyvaus bausmių atlikimo principu, pagal kurį nuteistojo teisinė padėtis tiesiogiai priklauso nuo to, kaip nuteistasis elgiasi bausmės atlikimo metu, ar laikosi nustatytų draudimų ir vykdo pareigas, koks yra jo požiūris į darbą bei mokymąsi, kaip jis reaguoja į psichologinį poveikį ir socialinės reabilitacijos priemones. Atsižvelgiant į tai, nuteistojo, kuris daro pažangą jo resocializacijos procese, teisinė padėtis švelninama suteikiant papildomas teises, atsisakant tam tikrų apribojimų. Tačiau tuo atveju, kai nuteistasis nedaro minėtos pažangos, nesilaiko nustatytų draudimų ir pareigų ir daro teisės pažeidimus, jo teisinė padėtis griežtinama (apribojamos tam tikros teisės, nustatomos papildomos pareigos). Taigi, atsižvelgiant į minėtą principą, nuteistasis turi dėti visas pastangas ir savo elgesiu įrodyti, kad yra vertas pasitikėjimo, taip pat ir pozityvių teisinės padėties pokyčių.

Atsižvelgiant į minėtą principą ir siekiant išplėsti pakopinį laisvės atėmimo bausmės atlikimo modelį, kuris labiau motyvuotų nuteistuosius asmeninėmis pastangomis siekti pažangos resocializacijos procese, Lietuvos Respublikos Seimas 2020 m. birželio 4 d. priėmė Lietuvos Respublikos bausmių vykdymo kodekso pakeitimo įstatymą Nr. XIII-3023, kuriame leidžiamus nuteistiesiems su savimi turėti daiktus diferencijavo pagal jų elgesį bausmės atlikimo metu, t. y. pagal grupes, kurioms nuteistieji yra priskirti.

Kartu nurodytais BVK pakeitimais (BVK 68 straipsnis) įtvirtinti aiškūs kriterijai ir skaidrus, nuo atitinkamų subjektų diskrecijos nepriklausantis mechanizmas, pagal kurį keičiama pažangą resocializacijos srityje darančių arba negatyviu elgesiu pasižyminčių nuteistųjų teisinė padėtis, t. y. nuteistieji iš anksto žino, kokius rezultatus turi pasiekti, kad jiems taikomų apribojimų apimtys mažėtų, ir priešingai – kokias teisines pasekmes jie neišvengiamai patirs, jei nesilaikys jiems nustatytų elgesio taisyklių ir kitų įpareigojimų.

Pažymėtina, kad vertinant aptariamo teisinio reguliavimo stebėsenos rezultatus jau pastebimi akivaizdūs teigiami pokyčiai. Pavyzdžiui, nepraėjus nė metams nuo BVK pakeitimų įsigaliojimo, pataisos namų lengvojoje grupėje laikomų nuteistųjų dalis jau padidėjo daugiau kaip 2 kartus, t. y. nuo 12 iki 30 proc. Šie rezultatai rodo, kad nuteistieji tapo labiau motyvuoti dėti daugiau asmeninių pastangų (pvz., stropiai vykdyti individualiame socialinės reabilitacijos plane numatytas priemones, mažinti savo nusikalstamo elgesio riziką, pavyzdingai elgtis ir t. t.), kad jų teisinė padėtis būtų palaipsniui švelninama, mažėtų taikomų apribojimų apimtys. Taigi, esamas teisinis reguliavimas akivaizdžiai prisideda prie įkalintųjų elgsenos pozityvių pokyčių bausmės atlikimo metu ir pataisos įstaigų tvaresnio valdymo.

Taip pat pažymėtina, kad pagal nustatytą teisinį reguliavimą yra visiškai patenkinami ir drausmės grupei priskirtų nuteistųjų būtiniausi poreikiai. Jiems tiekiamas pilnavertis fiziologines mitybos normas atitinkantis maistas, tad nelieka poreikio įsigyti maisto produktų. Be to, šie nuteistieji gali naudotis televizoriais, įrengtais laisvalaikio patalpose, pataisos įstaigų kompiuteriais, bibliotekos fondu ir pan.

Pastebėtina ir dėl nuteistojo teiginio, kad vaistų vartojimui būtina turėti laikrodį. Atkreiptinas dėmesys, kad paprastai vaistai vartojami prieš valgį arba po valgio, todėl nuteistojo teiginys dėl laikrodžio būtinybės, manytina, yra nepagrįstas. Be to, prireikus nuteistajam pagalbos dėl vaistų vartojimo, šią pagalbą jam visuomet suteikti gali pataisos įstaigos administracija.

Seimo Peticijų komisija, vadovaudamasi Lietuvos Respublikos peticijų įstatymo 12 straipsnio 3 dalimi ir Seimo Peticijų komisijos nuostatų, patvirtintų Lietuvos Respublikos Seimo 1999 m. lapkričio 11 d. nutarimu Nr. VIII-1408 „Dėl Seimo Peticijų komisijos nuostatų patvirtinimo“, 28 punktu, siūlo Seimo seniūnų sueigai įtraukti į Seimo pavasario sesijos darbotvarkę Seimo protokolinio nutarimo „Dėl Jaroslavo Jurgo peticijos“ projektą.

Komisijos pirmininkas Edmundas Pupinis

# Rasa Griciūtė, tel. (8 5) 239 6817, el. p. rasa.griciute@lrs.lt